《林泉家庆歌》
明代·邵宝

地官为诗寿外姑，却作林泉家庆图。林泉谁欤地官舅，家人大义宜从夫。

伟哉林泉五男子，女子子孙仍倍此。孺人稀寿正康彊，玉树芝兰满庭戺。

塘庄第宅森相联，板舆胜日相周旋。四时和气入盂鼎，山果甘脆江鱼鲜。

向来家法主母贤，诸郎承业今蕃延。诗书礼乐久成习，长似林泉未老年。

百年志体真两得，一杯春酒人争先。此时母也谢未许，方忆林泉偕笑语。

朝看调膳暮问衣，秋阅登禾春弄杼。母兮此心上有皇天知，报以诸福更百千岁如一时。

贤甥地官祝在图与诗。君不见萱花丛开傍慈竹，忧怀释尽长对猗猗菉。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。